Deur : Skriba / May 24th, 2019
Na vele gesprekke oor die skade van die droogte aan die kerktuin, het die briljante idee ontstaan dat ons as kantoordames geld moet insamel vir tenke. Ons kon baie gou 3 tenke koop vir plasing in die binnehof. Die inisiatief kry vinnig momentum toe 'n weldoener besluit om die res van die tenke te skenk. Sjoe, ons was sooooooooo opgewonde! Ons insamelingswerk was verby.
Soos dit maar in die kerkkantoor gebeur het ons egter deeglik bewus geraak dat ons kerkgebou besig is om agteruit te gaan en dat fondse vir broodnodige instandhouding net nie beskikbaar is nie. Uit die finansiële kantoor se verslae raak dit ook al meer duidelik dat daar nie binnekort groot bedrae beskikbaar sal wees vir hierdie doel nie. Met dit in gedagte het ons weer 'n insamelingspoging van stapel gestuur – hierdie keer om 'n Instandhoudingsfonds op die been te bring.
Die eerste geleentheid is 'n afval-aand wat gehou word op VRYDAG 5 JULIE 2019. Vir diegene wat nie afval eet nie sal daar kerriehoender wees. Kaartjies R150.00 per persoon. Kaartjies is beskikbaar of besprekings kan gedoen word by Mariska Pool (083 235 1248) of Grietha van Zyl (0842451695). Ons wil graag sien dat lidmate hul familielede of vriende motiveer om saam 'n tafel te neem of kleingroepe kan besluit om 'n slag informeel ook saam te kuier. Tafels van tien is beskikbaar vir 'n heerlike saamkuier.
Ons 2de projek later in die jaar is 'n dans-met-'n-tema aand wat 'n ongelooflike lekker familie-aand beloof te wees. Almal gaan aantrek volgens 'n tema en daar sal tonne pryse te wen wees. Hou gerus hierdie ruimte dop!!
Ons hoor gereeld by ons ouer lidmate dat ons kerk gebou is met pannekoek- en koeksister-verkope. Ons is van opinie dat ons weer as lidmate die kerkgebou kan opknap met die spreekwoordelike pannekoek en koeksisters of dalk net afval of 'n draai op die dansbaan. Ja, die kerk beskou nie meer dans as sonde nie 😊
Die fonds staan reeds op R52,220.00 wat verkry is deur nog 'n weldoener se skenking asook verkope van afval-etes. Ons droom egter groot en mik hoog en wil graag ieder en 'n elk motiveer om deel te word van ons R1,000,000 uitdaging.